AAV อ่วม! ปี 64 ขาดทุนเพิ่ม 40% เซ่นโควิด-19 ฉุดรายได้ลดฮวบ
AAV อ่วม! ปี 64 ขาดทุนเพิ่ม 40% มาที่ 6.65 พันลบ. จากปีก่อนขาดทุน 4.76 พันลบ. เซ่นโควิด-19 ฉุดรายได้ลดฮวบ หลังระงับปิดชั่วคราว-ยอดผู้โดยสารลดลง
AAV อ่วม! ปี 64 ขาดทุนเพิ่ม 40% มาที่ 6.65 พันลบ. เซ่นโควิด-19 ฉุดรายได้ลดฮวบ หลังระงับปิดชั่วคราว-ยอดผู้โดยสารลดลง
24 ก.พ. 2565

บริษัท เอเชีย เอวิเอชั่น จำกัด (มหาชน) หรือ AAV รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยผลการดำเนินงานงวดปี 2564 ขาดทุนเพิ่มขึ้น เนื่องจากบริษัทฯ มีรายได้รวมทั้งสิ้น 4,508.2 ล้านบาท ลดลงร้อยละ 72จากช่วงเดียวกันของปีก่อน โดยหลักมาจากรายได้จากการขายและการให้บริการ 3,828.5 ล้านบาท ลดลงร้อยละ 72 จากช่วงเดียวกันของปีก่อนเนื่องจากการแพร่ระบาดของเชื้อไวรัส COVID-19 ในช่วงปลายเดือนธันวาคม 2563 และกลางเดือนเมษายน 2564 กอปรกับสำนักงานการบินพลเรือนแห่งประเทศไทยได้ประกาศให้ผู้ดำเนินการเดินอากาศยานในเส้นทางการบินภายในประเทศ ห้ามปฏิบัติการบินรับส่งผู้โดยสารเข้าหรือออกพื้นที่ที่กำหนดเป็นพื้นที่ควบคุมสูงสุดและเข้มงวด (พื้นที่สีแดงเข้ม) ส่งผลให้เที่ยวบินภายในประเทศถูกระงับชั่วคราวในช่วงไตรมาสที่ 3 เกือบทั้งหมด
อย่างไรก็ดีกลับมาให้บริการเที่ยวบินระหว่างประเทศสู่ประเทศมัลดีฟส์และกัมพูชาในช่วงปลายปีเนื่องจากการผ่อนคลายมาตรการเดินทางตามนโยบายการเปิดประเทศ ผ่านโครงการ Test &amp; Go อย่างไรก็ตามหลังจากมีการแพร่ระบาดของ Omicron รัฐบาลไทยได้ระงับโครงการ Test &amp; Go ชั่วคราวตั้งแต่วันที่ 22 ธันวาคม 2564 ซึ่งส่งผลต่อแผนการกลับมาให้บริการเที่ยวบินระหว่างประเทศไปยังจุดหมายปลายทางอื่น ๆ ส่งผลให้จำนวนผู้โดยสารสำหรับปี 2564 อยู่ที่ 2.93 ล้านคน หดตัวร้อยละ 69 จากปี 2563 และมีอัตราส่วนการขนส่งผู้โดยสารอยู่ที่ร้อยละ 68 หรือลดลง 7 จุดจากปีก่อน นอกจากนี้ราคาค่าโดยสารเฉลี่ยในปี 2564 ลดลงร้อยละ 9 จากช่วงเดียวกันของปีก่อนมาอยู่ที่ 1,090 บาทต่อคน เนื่องจากมีรายได้หลักจากเส้นทางบินในประเทศเท่านั้น